Prírodovedecká fakulta Univerzity Pavla Jozefa Šafárika v Košiciach

Prírodovedecká fakulta Univerzity Pavla Jozefa Šafárika (skr. PF UPJŠ) je vzdelávacou a vedeckou ustanovizňou, ktorá poskytuje vysokoškolské vzdelanie a uskutočňuje vedecký výskum v biológii, matematike, fyzike, informatike, chémii, geografii a vo všeobecnej ekológii.  

Na Slovensku patrí medzi najkvalitnejšie fakulty s prírodovedných zameraním a dlhodobo zaznamenáva vynikajúce výsledky vo vede a výskume, v citačných indexoch a v počte publikácií na tvorivého pracovníka.

Fakulta má 6 ústavov a 1 účelové pracovisko (Centrum aplikovanej informatiky). V roku 2019 zamestnávala na plný úväzok 140 pedagógov, z toho 29 s titulom profesor a 50 s titulom docent. V akademickom roku 2018/2019 študovalo na 1. a 2. stupni na PF UPJŠ spolu 829 študentov, z toho 541 na prvom a 288 na druhom stupni štúdia.

 História 
Prírodovedecká fakulta UPJŠ bola zriadená 8. februára 1963 vládnym uznesením č. 17/1963 Zb. Zásluhy na jej založení mal jej prvý dekan akademik Vladimír Hajko. Pri slávnostnom zahájení činnosti mala fakulta len prvý ročník s 54 poslucháčmi, ktorí začali študovať v Košiciach už v septembri 1962, keď Prírodovedecká fakulta Univerzity Komenského dislokovala do Košíc časť svojich študentov 1. ročníka, zapísaných do učiteľských kombinácií matematika-fyzika, fyzika-chémia a biológia-chémia. Po absolvovaní druhého ročníka sa desiati z týchto prvých študentov rozhodli pokračovať v jednoodborovom štúdiu fyziky a biológie. Tým boli položené základy jednoodborového zamerania.

Fakulta pri svojom založení v roku 1963 nemala ani jedného interného pracovníka. V tejto situácii pomohli Prírodovedeckej fakulte ostatné vysoké školy v Košiciach. Vďaka podpore Ministerstva školstva SR sa fakulta postupne personálne dobudovala. Jednotlivé pracoviská sa odborne vyprofilovali a vytvorili podmienky pre výchovno-vzdelávací proces. Na fakulte sa rozšírilo medziodborové štúdium a vytvorili sa podmienky pre nové interdisciplinárne odbory, akými sú teoretická kybernetika, biofyzika a biochémia.

Dôležitou udalosťou v živote fakulty bolo vytvorenie výpočtového strediska v roku 1967, na báze ktorého sa v roku 1973 vytvorila katedra výpočtovej techniky. Rozsiahly výskum fakulty stavial na tvorivej domácej a medzinárodnej spolupráci. V prvopočiatkoch bola významná spolupráca s Matematicko-fyzikálnou fakultou Karlovej univerzity v Prahe a Prírodovedeckou fakultou Univerzity Komenského v Bratislave.

Medzi absolventov fakulty patrí slovenský bridžista Tibor Menyhért. V rokoch  1982 – 1988 tu vyštudoval učiteľstvo všeobecno-vzdelávacích predmetov matematika - fyzika.

 Súčasný stav 
Fakulta má nasledujúcich 6 ústavov: Ústav biologických a ekologických vied, Ústav fyzikálnych vied, Ústav chemických vied, Ústav informatiky, Ústav geografie a Ústav matematických vied.

V akademickom roku 2019/2020 bolo na fakulte akreditovaných na bakalárskom stupni 10 jednoodborových študijných programov a 20 medziodborových
študijných programov. Na magisterskom stupni bolo akreditovaných 18 študijných programov v jednoodborovom štúdiu a 21 v odbore učiteľstvo. Záujemcovia o vedu a výskum môžu pokračovať v štúdiu na treťom stupni spolu v 21 študijných programoch a získať titul PhD.

Fakulta výrazne rozšírila svoje aktivity vo vzťahu k verejnosti a vybudovala účelové pracovisko s názvom Centrum celoživotného vzdelávania (CCV), ktoré ponúka rôznorodé vzdelávacie programy programy a odbornú pomoc pre učiteľov, študentov, zamestnancov verejnej správy, firmy i jednotlivcov. Okrem iného sa fakulta prostredníctvom CCV úspešne zapája do projektov Európskeho Sociálneho fondu.

Na fakulte sa pravidelne organizujú rôzne vedecké semináre ako napríklad Prírodovedecká čajovňa, Seminár Ústavu informatiky a mnoho ďalších seminárov organizovaných ústavmi fakulty. 

Prostredníctvom Centra aplikovanej informatiky sa PF UPJŠ podieľa na vývoji a prevádzke Akademického informačného systému AiS2, ktorý je určený na podporu riadenie základných procesov vysokej školy - vzdelávania na všetkých troch stupňoch a vedy a výskumu. V súčasnosti je AiS2 implementovaný na 16 vysokých školách na Slovensku a k dispozícii ho má viac ako 100 000 študentov slovenských vysokých škôl, čo je viac ako 50 % všetkých vysokoškolských študentov na Slovensku.

 Prírodovedecké dni 
náhľad|Futbalové mužstvo pedagógov PF UPJŠ na Prírodovedeckých dňoch na Alpinke
Dlhoročnou tradíciou na Prírodovedeckej fakulte UPJŠ sú takzvané Prírodovedecké dni, ktoré sa organizujú každý rok v letnom semestri. 

Úvodnou akciou je Ples prírodovedcov, ktorý sa začína konferenciou ŠtRK - Študentská Recesistická Konferencia. Nasledujú rôzne akcie ako sú napríklad nočný pochod na rekreačné oblasti Bankov alebo Alpinka, Študentská vedecká konferencia (ŠVK) či tzv. 24-hodinovka v basketbale.

Referencie

Externé odkazy
 Oficiálna webová stránka fakulty
 Prírodovedecká čajovňa
 Seminár Ústavu informatiky 



Kategória:Univerzita Pavla Jozefa Šafárika v Košiciach
Kategória:Prírodovedecké fakulty na Slovensku